Virgil Ierunca

Virgil Ierunca (pseudonimul lui Virgil Untaru, n. 16 august 1920, Lădești, județul interbelic Vâlcea – d. 28 septembrie 2006, Paris) a fost un critic literar, publicist și poet român, care a trăit în Franța începând cu 1947. A fost căsătorit cu Monica Lovinescu.

Biografie

În România 

O dată cu studiile universitare, a debutat în ziaristică, în 1939, la ziarul Timpul, unul din cele mai importante cotidiane bucureștene din acea vreme. Între 1940 și 1944 colaborează la principalele reviste literare și la săptămânalul Vremea, cu o rubrică intitulată "Caiete franceze", în care îi prezintă pe scriitorii francezi din rezistența împotriva ocupației naziste. Din anul 1943 deține o rubrică asemănătoare în ziarul Ecoul și colaborează la revistele Kalende și Preocupări literare. În 1942, propria sa revistă literară, Albatros, este suprimată de cenzură pentru tendințele ei democratice. După război, Virgil Ierunca scoate revista Agora împreună cu Ion Caraion, revistă de cultură internațională, care este suprimată deja după primul număr de cenzura comunistă, din cauza unui articol al lui Titus Ștefănescu-Priboi intitulat Echinox, în care dădea ca exemple de platitudine a gândirii pasaje din scrierile lui Stalin.

În Franța 

Virgil Ierunca părăsește țara în 1947, primind o bursă din partea guvernului francez. , autorul cărții "Zero și Infinit". Din 1951 și până în 1974 este redactor al emisiunilor în limba română ale Radiodifuziunii franceze și lucrează în același timp la "Centre national de la recherche scientifique" (CNRS), la secția de filozofie și estetică. Colaborează la două emisiuni culturale ale postului de radio "Europa Liberă": "Actualitatea Culturală Românească" și "Povesta vorbei" (Pagini uitate, pagini cenzurate, pagini exilate).

În denunțarea dictaturii comuniste din România, Ierunca ia parte activă ca secretar de redacție la apariția ziarului Uniunea Română, editat la Paris de generalul Nicolae Rădescu, la care colaborează și Grigore Gafencu. Scrie numeroase articole în publicațiile românești din exil, în special în revista România, organul Comitetului Național Român de la Washington, editat de Constantin Vișoianu. În volumul Pitești (1981) denunță experiența comunistă a terorii, folosită ca instrument de distrugere psihică. De când se află în Franța, Virgil Ierunca a redactat o serie de reviste literare, ca Luceafărul (1948-1949), al cărei director a fost Mircea Eliade, Caiete de dor (1951-1957), Ființă românească (1963-1968), Ethos (care apare din anul 1973). Într-o serie de publicații din exil, a deținut rubrica intitulată „Antologia rușinii”, în care erau dați la iveală intelectuali din România aserviți slugarnic regimului comunist. Producțiile literare ale lui Virgil Ierunca figurează în mai multe antologii de poezie, printre care cea alcătuită de Vintilă Horia. Pentru activitatea sa democrată și anticomunistă a fost distins cu medalia "Iuliu Maniu", iar pentru cea literară cu Diploma de Onoare a Academiei Româno-Americane de Artă și Știință (1987). În 1994, biroul de la Paris al postului de radio Europa Libera a fost desființat, stârnind protestele a mii de ascultători din România.

Cărți publicate 
      
 Fenomenul Pitești (Editura Humanitas, București, 1990; reeditat în 2007);
 Românește (Ed. Humanitas, București, 1991; reeditat în 2005);
 Subiect și predicat (Ed. Humanitas, București, 1993);
 Dimpotrivă (Ed. Humanitas, București, 1994);
 Semnul mirării (Ed. Humanitas, București, 1995);
 Trecut-au anii (Ed. Humanitas, București, 2000);
 Poeme de exil (Ed. Humanitas, București, 2001);
 Antologia rușinii după Virgil Ierunca (Ed. Humanitas, București, 2009).

Note

Legături externe 

 Bibliografie, cronici, fotografii 
 Pagina Virgil Ierunca & Monica Lovinescu, Editura Humanitas 
 Ultima întâlnire cu Virgil Ierunca, 4 octombrie 2006, Evenimentul zilei
 SENATUL EVZ: Ce-i datorăm lui Virgil Ierunca, 4 octombrie 2006, Vladimir Tismăneanu, Evenimentul zilei
 SENATUL EVZ: Etica revoltei și a rezistenței: Albert Camus, Monica Lovinescu și Virigil Ierunca, 6 ianuarie 2010, Vladimir Tismăneanu, Evenimentul zilei
 A murit "un gentleman al eticii", 30 septembrie 2006, Evenimentul zilei
 SENATUL EVZ : Despre institutia onestitatii publice, Horia-Roman Patapievici, 5 octombrie 2006, Evenimentul zilei
 Virgil Ierunca, 80 de ani, 16 august 2000, Evenimentul zilei
 Un ambasador uitat departe, 16 august 2000, Evenimentul zilei - în engleză

Nașteri în 1920
Nașteri pe 16 august
Decese în 2006
Decese pe 28 septembrie
Autori români
Comandor al Ordinului Steaua României
Critici literari români
Deținători ai Premiului Grupului pentru Dialog Social
Eseiști români
Oameni din județul interbelic Vâlcea
Poeți români din secolul al XX-lea
Publiciști români
Scriitori români din exil
Scriitori români de limbă franceză
Radio Europa Liberă
Români expatriați în Franța
Români cunoscuți sub pseudonimele folosite
Români incinerați